子遠使君出守廣漢始獲傾蓋諸官賦詩贈別某廣漢人也故末章及之
作者：張栻
朝代：宋

paragraphs: 半生落南州，分與岷峨疎。
朅來荆江上，所忻近鄉閭。
吾鄉多雋豪，雜遝來舟車。
時從說情話，頗覺中懷舒。
中間識胡公，粹美真璠璵。
心遠氣自靜，語簡意有餘。
向來有推轂，入校中祕書。
名場萬夫立，人亟我則徐。
拳拳抱忠愛，百慮纔一攄。
白雲已在望，思親惜居諸。
乞州枌榆邊，政以便版輿。
同舍挽不住，清風挾歸裾。
觀君進退間，此豈爲名譽。
春帆肯小駐，論交良慰予。
愛君秉質高，且復富蓄儲。
任重則道遠，願言勿踟躕。
吾州得賢牧，父老想樂胥。
我亦有一廛，徑思歸荷鋤。